Татарстан Республикасы Апас муниципаль районы Карамасар авылы «Каенкай» балалар бакчасы

“Безнең Тукай бабабыз”

 Әдәби–музыкаль кичә

Әзерләде: тәрбияче Зарипова Инзилә Нәбиулла кызы

***Максат һәм бурычлар***:Бөек шагыйребез Г.Тукай турында яңа мәгълүмат бирү,балаларның логик фикерләү,сөйләм телен үстерү.Матурлыкны тоя һәм аңлый белү күнекмәләрен формалаштыру, шигырьләрен сәнгатьле итеп сөйләүләренә ирешү.

Шигырьләр, әкиятләр аша кешелеклелек, шәфкатьлелек, миһербанлык сыйфатлары тәрбияләү, балаларның зиһенен баету,туган телебезгә ихтирам хисе тәрбияләү.

***Алдан әзерлек эшләре:***

Габдулла Тукайның балачагы,тормышы белән таныштыру,рәсемнәр карау,сөйләү, аңлату.

Г.Тукай әсәрләре буенча мультфильмнар карау.

Шигырьләрен яттан өйрәнү, әкиятләрен сәхнәләштереп уйнау. Уеннар ,мәкальләр,табышмаклар өйрәнү.

Габдулла Тукай шигырьләренә ата-аналар белән берлектә иллюстрацияләр ясау,”Тукай әсәрләре безнең белән “дип исемләнгән иҗат күргәзмәсе оештыру.

Җиһазлау:

Габдулла Тукай портреты

Стенгазета,рәсемнәр күргәзмәсе, китаплары

Аудиоязмалар

***Кулланылган әдәбият:***

1.В.Г.Гомәрова ”Бәйрәмнәр бәйләме”. Балалар бакчасы тәрбиячеләре өчен ярдәмлек.”Мәгариф” нәшрияты, 2005ел.

2.Балачак аланы .Балалар бакчасы тәрбиячеләре һәм ата-аналар өчен хрестоматия.Казан :”РИЦ” нәшрияты,2011ел.

3.Балалар бакчасы.Әти-әниләр һәм балалар бакчасы тәрбиячеләре өчен уку китабы.Казан:”Раннур”нәшрияты,2003 ел.

4. “Гөлбакча” Балалар бакчасы өчен хрестоматия.Тат.кит.нәшрияты,1990 ел.

5.”Мәгариф” журналы , 2001 ел,№2

**Кичә барышы**:**Бәйрәм бүген “ җыры яңгырый.(Җ.Фәйзи көе,Г.Тукай** **сүзләре)**

**Алып баручы.**Язның иң матур бер көнендә ,карлар эреп ,бозлар агып киткәч,агач һәм куакларда хуш исле бөреләр уянган чакта башкалардан бер ягы белән дә аерылып тормаган гап-гади бер малай дөньяга килә.Аңа Габдулла дип исем бирәләр.Татар халкының бөек улы Тукаебызга багышланган бәйрәмебезне башлап җибәрәбез.

**Шигъриназ** килеп керә.Исәнмесез,балалар! Нинди бәйрәм соң сездә,матур җыр яңгырый,йөзегез нинди шат?

**Балалар.**Шигырь бәйрәме.

**Шигъриназ.**Ә беләсезме,минем исемем- Шигъриназ. Мин шигырьләрне, шагыйрьләрне яратам һәм шуңа күрә шигырь яратучы балалар белән теләп дуслашам.Сезгә карасаң, күпме шигырьне искә төшерергә була.Мин үземнең зур капчыгыма Г.Тукайның әсәрләрен тутырдым да тизрәк яңа дуслар эзләргә чыгып киттем һәм менә сезне очраттым.Тукай – халкыбызның сөекле шагыйре.Аның туган көнен бөтен татар халкы билгеләп үтә.

**Алып баручы**

Ә беләсезме, ул бит сезнең шикелле кечкенә вакытында балалар бакчасына йөрмәгән. Нәни Габдулла сабый чагыннан ук әтисез дә, әнисез дә калган.Ул әле бер абыйларда, әле икенчеләрендә торган.Урамда уйнарга аягына кияргә матур сандалилары булмаган,җәен- көзен ялан тәпи йөгергән.Нәни Габдулланың бала чагы Кырлай дигән авылда,Сәгъди абзый гаиләсендә үткән.Хәзер ул авыл аның хөрмәтенә Тукай Кырлай дип атала .Анда кечкенә вакытта яшәгән өй дә бар. Габдулла Кырлайдагы дуслары белән төрле-төрле уеннар уйнарга яраткан ..Балалар, беләсезме ,Тукайның иң яраткан уены нинди булган ?

**Балалар**.”Күрсәт, әле, Габдулла!”

**Алып баручы.Әйдәгез, шушы уенны уйнап алыйк әле!(Балалар т**үгәрәк ясап басалар. Бер бала “Габдулла” була.Балалар , җырлап, Габдулладан төрле хәрәкәтләр күрсәтүен сорыйлар.)

 -Күрсәт,әле,Габдулла,

 Ничек китап укыйлар?

 -Менә шулай, менә шулай, шулай китап укыйлар.

-Күрсәт әле, Габдулла, ничек язу язалар?

-Менә шулай, менә шулай,шулай язу язалар.

-Күрсәт әле, Габдулла, ничек печән чабалар?

-Менә шулай, менә шулай, шулай печән чабалар.

-Күрсәт,әле, Габдулла, ничек гармун уйныйлар?

-Менә шулай,менә шулай, шулай гармун уйныйлар.

-Күрсәт , әле, Габдулла, ничек кызлар бииләр?

-Менә шулай, менә шулай, шулай кызлар бииләр...

**Алып баручы.**Үсә төшкәч,Тукайны шәһәргә алып киткәннәр.Анда ул авылны бик сагынган. Кечкенәдән үк нечкә күңелле , табигать сөюче бала булган ул. Урмандагы һәр бөҗәк, үлән, чәчәк белән серләшкән.Сезгә дә табигатьне яратсыннар дип, матур шигырьләр, табышмаклар,әкиятләр язып калдырган .Балалар , без аның нинди шигырьләрен беләбез әле?

**Балалар**.”Карлыгач”, Кызыклы шәкерт”, “Туган тел”, “Туган авыл”, “Бала белән күбәләк”, “Сөткә төшкән тычкан”( шигырьләрен яттан сөйләү)

**Җыр: “Туган авыл”(**Г.Тукай сүзләре, А.Монасыйпов музыкасы)

**Шигъриназ.** Дусларым, әйдәгез, Г.Тукайның ел фасыллары турында язылган шигырь- табышмакларын искә төшерик.

Боз һәм кар эреде,

Сулар йөгерде,

Елап елгалар

Яшьләр түгелде.

Көннәр озая,

Төннәр кыскара.

Бу кайсы вакыт?

Я, әйтеп кара? (Яз көне)

Ашлыклар үсте,

Башаклар пеште,

Кояш пешерә,

Тиргә төшерә.

Халык ашыга,

Китә басуга.

Урагын ура,

Бу кайчан була?(Җәй көне)

Кырлар буш кала,

Яңгырлар ява.

Җирләр дымлана ,

Бу кайчак була?(Көз көне)

Һәр җир карланган,

Сулар бозланган,

Уйный җил- буран,

Бу кайчан, туган?(Кыш көне)

**Алып баручы.**Тукай елның һәр фасылын яраткан.Ә җәй аның өчен бигрәк якын булган. Җиләк- җимеш, кырлар,урманнар,чәчәкләр,күбәләкләр турында бик матур шигырьләр, әкиятләр язган ул. Сәхнәгә Күбәләк (күбәләк булып киенгән бала) очып керә.Аның артыннан кулына кәрзин тоткан нәни кызчык күренә һәм күбәләкне куа)

**Кыз.**Нинди матур күбәләк!

**Сөйләшикче бергәләп!**

**Җыр:”Бала белән күбәләк”(**Г.Тукай сүзләре, З.Хәбибуллин көе)

**Алып баручы**.Нәни Габдулла бик моңлы бала булган.Үз әнисен бөтенләй хәтерләми, ә ул яшәгән апаларның нәни улларын, кызларын йоклатканда, сөеп- назлап бишек җыры җырлауларын йотлыгып тыңлый торган булган.Һәм Тукай “Бишек җыры “иҗат иткән.(Бер бала курчагын йоклата)

**Җыр:”Бишек җыры”**

(Җыр беткәч, бер бала күлмәк тегәргә утыра)**Шигырь: “Шаян песи”**

**Алып баручы**.Г.Тукайның шигырьләрен барыбыз да бик яратабыз.Аны безнең әби-бабаларыбыз,әти-әниләребез белгәннәр,сөйләгәннәр,аның әсәрләренә рәсемнәр ясаганнар.Мин сезгә күрсәткән иллюстрацияләр Г.Тукайның кайсы әсәрләреннән икән?(Әти- әниләргә иллюстрацияләр күрсәтелә)

**Шигъриназ**.Менә, нәни дусларым, без Г.Тукайның бик күп әсәрләрен искә төшердек. Бөек әдибебезнең шигырьләрен ничек яратуыгыз турында белдем инде.Тик без аның әкиятләрен оныта язганбыз бит.Балалар, без Г.Тукайның нинди әкиятләрен беләбез әле?

**Балалар.** “Су анасы”,”Кәҗә белән Сарык”, “Шүрәле”.

**Алып баручы.**Акчура күленнән чыккандыр,

Су анасы чәчен тарый.

Тарагын чәлмәсеннәр дип,

Тирә-ягына карый.

Әгәр чын алтыннан булса ,

Бу кадәр дә зур тарак,

Теш саен килер иде,

Мөгаен, бер йөз карак...

(Җәйге көн .Күл буе, камышлар.Кошлар сайрый,бакалар кычкыра)

**Малай**.Нинди күңелле су буенда!Кошлар сайрый, әйтерсең оркестр уйный. Бигрәк эссе!Суда коенасы,йөзәсе,чәчрәтәсе,уйныйсы,чумасы килә.(“Су” янына килеп, суда битен юу хәрәкәтен ясый,аякларын “суга”тыгып чирканчык ала.Малай суда йөзү хәрәкәте ясый.”Су анасы” чыгып утыра, чәчен тарый.Малай, Су анасын күреп , куркып агач артына кача, дерелди- дерелди күлмәген кия)

**Малай.**Нинди куркыныч хатын утырган басмада,

Ялтырый кулындагы алтын тарак,

Шул тарак белән утыра тузган чәчен тарап.

(“Су анасы суга чума”. Алтын тарагы басмада кала.)

**Малай**.Т-с-с!(Әкрен генә барып басмадан таракны ала.Әйләндереп-әйләндереп карый) Нинди матур тарак! Ялт-йолт килә! (Су анасы килеп чыга.Малай кача)

**Су анасы**.(кычкыра)Качма,карак!Тукта!Ник аласың син аны , ул бит минем

алтын тарак!(Куа.Эт өргән тавышны ишетеп,Су анасы куркып кача)

Өй эче. Уртада-өстәл.Стена буенда- карават.

**Малай** кайтып керә.Әнисе каршы ала

**Малай.** Менә әни, алтын тарак таптым.(Әнисе дәшми генә тарагын алып,сандыкка салып куя.Малайны йокларга яткыра.)

**Малай.(**ята) Яхшы, хуш.Батты кояш.Йокларга яттым.Өй эче тулган кичке һава,хуш ис белән.Юрган астында йокыга китми ятам мин һаман.(Тәрәзә шакыйлар.Әнисе куркып тәрәзә янына килә)

**Ана.**Ни кирәк? Кем бу?Кара төндә вакытсыз кем йөри?

**Су анасы.**Су анасы мин, китер,кайда минем алтын тарак? Бир! Бая көндез алып качты синең углың карак! (Әнисе таракны тиз генә тәрәзәдән ташлый һәм улын ачулана)

**Ана.**Улым, ник алдың син кеше әйберсен, әй, юньсез бала! Иртәгә үк Су анасыннан гафу үтен!

**Малай.** Мин шуннан бирле андый эшкә кыймый башладым. Иясе юк дип , әйберләргә тими башладым.

(Урман шавы,кошлар сайраганы ишетелә. Күбәләкләр, бал кортлары “очып “ килә)

**Алып баручы.**Нәкъ Казан артында бардыр бер авыл- Кырлай, диләр,

Җырлаганда көй өчен “тавыклары җырлай” диләр.

Шул авылның бер егет

Киткән урманга ялгызы бер ат җигеп.

Тиз барып җиткән егет, эшкә тотынган баргач ук,

Кисә башлаган утынны балта белән тук та тук.

**Егет**. Тукта, чү! Ямьсез тавышлы әллә нәрсә кычкыра.

Нәрсә бу? Качкынмы,җенме? Йә өрәкме, нәрсә бу?

**Шүрәле.**Тик кытыкларга яралгандыр минем бармакларым,

Булгалыйдыр көлдереп адәм үтергән чакларым.

Кил әле,син дә бармакларыңны селкет,

Яшь егет! Килче икәү уйныйк бераз кети-кети.

**Егет**.Яхшы, яхшы, сүз дә юктыр, мин карышмый уйныймын.

Тик сине шартыма күнмәссең дип уйлыймын.

Шул агачны бергә-бергә бу арбага салыйк.

Бүрәнәнең бер очында бар әрчелгән ярыгы

Шул җиреннән нык кына тот син, и,урман сарыгы!

**Шүрәле**.Бик авырта кулларым, дустым, зинһар җибәр... Ичмасам, әйтче, зинһар, мәрхәмәтсез! Кем син? Исемең кем синең?

**Егет:**Әйтсәм, әйтим, син белеп кал:

Чын атым Былтыр минем.( китә)

**Шүрәле.** Кысты, харап итте явыз “Былтыр” мине,

Аһ, үләм бит, бу бәладән кем килеп йолкыр мине?

**Алып баручы**.Иртәгәсен Шүрәлеләр бу җүләрне тиргиләр,

Кычкырма син, тиз яхшылык белән тыел,

И җүләр ! Кысканга былтыр , кычкыралармы быел!

**Алып баручы**.Г.Тукай дөньяда бары егерме җиде ел гына яшәп калган.Шул вакыт эчендә күпме матур әсәрләр язып калдырган ул.Сезнең яшьтә Тукай кем булган? Ятим бер бала.Үз көче, үз тырышлыгы белән үскән ул һәм татар халкының бөек шагыйре булып дөньяга танылган.Ул сезнең дә гыйлемле, эшчән,тырыш булып үсүегезне тели.

**Бер бала “Сабыйга” шигырен сөйли.**

**Алып баручы**. Шулай итеп, шигырь кичәбез ахырына җитте.Кичәбезне татар халкының гимнына әверелгән “Туган тел” җыры белән тәмамлыйсы килә.

**“Туган тел” җыры(Г.Тукай сүзләре, татар халык көе)**